  Анжелика Тихонова корреспондент Удмуртиысь Шаркан ёросысь Быгы гуртын вордӥськем Наталия Протопопова 12-14 пӧсьтолэзе Красноярск улосвылысь Шушенское каргуртын калык крезьгуръя но киужъёсъя «Мир Сибири» XVI калыккуспо фестивале пыриськоз. Со бадӟымъёс пӧлын «Солист-вокалист» номинациын вожвылъяськоз. Со сярысь вожвылъяськонлэн «ВКонтакте» мерлыко вотэсысь огиназ ивортэмын. Наталия Протопопова Санкт-Петербургысь Пушкин карлэсь (азьвыл Царское Село) пыриське, но фестивальын удмурт йӧскалык лулчеберетэн тодматоз. Угось со удмурт гуртын вордӥськемын но будэмын, ассэ удмурт сямъёсты нуллӥсь адямиен лыдъя. Фестиваль 12-14 пӧсьтолэзе Красноярск шаерысь Шушенское каргуртын ортчоз. Наталия Протопопова та конкурсэ нырысьсэ пыриське Пинал дырысеныз Наталия Пртопопова улонзэ фольклорен герӟаны малпалляз. 2008-тӥ арын сое Пушкин карысь быдэ вуымтэослэн «Пушкинец» центразы фольклор коллектив кылдытыны ӧтизы. Озьы со «Василиса» ансамбль кылдытӥз. Ансамбль 10 арлэсь кема ужа ини ке но, куинь ар талэсь азьло гинэ Наталия репертуаразы удмурт кадрильёсты пыртыны дӥсьтӥз. Табере пиналъёсыз эктонэз сяна, удмурт кылын такмакъёсты но дышетӥзы ини.  Кызьы вераз Наталия фестивалез радъясьёслы, Удмуртия со понна музъемлэн, югытдуннелэн шорыз кадь луэ. Со туж яратэ йӧскалык сям-йылолъёссэ, кылзэ, вордскем шаерысьтыз кужым басьтэ.  Наталия Протопопова. Такмакъёс Тодэ вайытом, 11-тӥ инвожое Ижкарын Кылбурчиолэн огъяросси слэмазы шедён понна улосвыл быръён вожвылъяськон радъяськоз.  Тегъёс: Лулчеберет Шаркан Удмуртия Россия удмуртъёс  